2. ปัจจัยความเสี่ยง

2.1 ความเสี่ยงทั่วไป

  แม้เศรษฐกิจไทยจะฟื้นตัวจากมหาอุทกภัยในปี 2554
  แต่ยังคงได้รับผลกระทบจากเศรษฐกิจโลกที่ชะลอตัวลง ข้อมูลจากธนาคารโลกเผยว่า
  อัตราการขยายตัวของผลิตภัณฑ์มวลรวมในประเทศไทย ในปี 2555 อยู่ที่ประมาณร้อยละ 4.7
  โดยแรงผลักดันที่สำคัญมาจากการฟื้นตัวของการบริโภคภาคครัวเรือนและการลงทุนที่เพิ่มขึ้นทั้งจากภาคเอกชนและภาครัฐสืบเนื่องมาจากมาตรการฟื้นฟูภายหลังน้ำท่วมและมาตรการกระตุ้นการบริโภคของภาครัฐ
  อย่างไรก็ตาม
  การส่งออกสุทธิกลับส่งผลในทางลบต่ออัตราการขยายตัวของผลิตภัณฑ์มวลรวมในประเทศ
  เนื่องจากการส่งออกได้รับผลกระทบจากภาคการผลิตที่หยุดชะงักลงในช่วงครึ่งแรกของปี
  2555และการชะลอตัวลงของอุปสงค์จากสหภาพยุโรป จีน และอาเซียนในช่วงครึ่งหลังของปี
  2555

  จากการคาดการณ์ของธนาคารโลก เชื่อว่า อัตราการขยายตัวทางเศรษฐกิจในปี 2556
  คาดว่าจะอยู่ที่ร้อยละ 5
  จากการฟื้นตัวในภาคการผลิตอย่างเต็มที่และภาวะเศรษฐกิจโลกที่ส่งสัญญาณการฟื้นตัว
  มูลค่าการส่งออกในรูปดอลลาร์สหรัฐอเมริกา ในปี 2556
  คาดว่าจะขยายตัวขึ้นเปรียบเทียบกับในปี 2555
  อุปสงค์ภายในประเทศโดยเฉพาะอย่างยิ่งการลงทุนจะยังคงเพิ่มขึ้นอย่างต่อเนื่องจากปี 2555
  อันเป็นผลมาจากการเพิ่มขึ้นอย่างรวดเร็วของการลงทุนโดยตรงจากต่างประเทศ

  ปัญหาหนี้สาธารณะของสหภาพยุโรปยังคงเป็นปัญหาต่อเนื่องและส่งผลจนถึงปัจจุบัน
  แม้ว่าวิกฤตการณ์หนี้สินของสหภาพยุโรปจะบรรเทาลงในปี 2555
  แต่สภาวะเศรษฐกิจยังคงซบเซาต่อเนื่อง
  เพราะเป็นปัญหาที่ไม่สามารถแก้ไขได้ในระยะเวลาอันสั้น

  ความเสี่ยงของเศรษฐกิจไทยในปี 2556 นี้จึงยังขึ้นอยู่กับความไม่แน่นอนของสภาวะเศรษฐกิจโลก
  โดยเฉพาะที่เกี่ยวเนื่องกับวิกฤตเศรษฐกิจของกลุ่มประเทศสหภาพยุโรป

2.2 ความเสี่ยงด้านวัตถุดิบ

  บริษัทจัดซื้อวัตถุดิบเพื่อใช้ในการผลิต ทั้งจากผู้ค้าในประเทศและต่างประเทศ

  ยางธรรมชาติ ยางสังเคราะห์ ผงคาร์บอนด์แบล็ค เส้นใยสังเคราะห์ และเคมีภัณฑ์ต่าง ๆ
  เป็นวัตถุดิบที่สำคัญในการผลิตยางรถยนต์
  ซึ่งวัตถุดิบในแต่ละชนิดสามารถจัดหาได้จากผู้ผลิตทั้งในประเทศและต่างประเทศ

  ในช่วง 10 ปีที่ผ่านมา แนวโน้มราคายางในประเทศไทยเพิ่มสูงขึ้นอย่างต่อเนื่อง
  ซึ่งส่งผลกระทบโดยตรงต่อราคาต้นทุนการผลิต อย่างไรก็ตาม
  บริษัทได้กำหนดนโยบายการจัดหาวัตถุดิบและติดตาม
  ประเมินผลการบริหารการใช้วัตถุดิบอย่างเป็นระบบ
  และจัดทำแผนรองรับกรณีเกิดภาวะการขาดแคลนวัตถุดิบ หรือความผันผวนของราคาวัตถุดิบ
  บริษัทร่วมมือกับบริษัทในเครือกู๊ดเยียร์ในกลุ่มประเทศอาเซียน
  เพื่อป้องกันและบริหารความเสี่ยงที่อาจเกิดจากการขาดแคลนวัตถุดิบและการผันผวนของราคาวัตถุดิบร่วมกัน
  ซึ่งจากความร่วมมือกันนี้ ทำให้บริษัทมีความมั่นใจในแผนรองรับปัญหาและความเสี่ยง
  และมั่นใจว่าสามารถรับมือกรณีเกิดการขาดแคลนวัตถุดิบได้
  ซึ่งจะลดความเสียหายต่อการผลิตของบริษัท

2.3 ความเสี่ยงด้านการตลาด

  บริษัทมีตลาดที่รองรับสินค้าของบริษัทอยู่ 2 ตลาด คือ

(1) ตลาดโรงงานประกอบรถยนต์ (Original Equipment Market : OEM)

  ปริมาณความต้องการใช้ยางรถยนต์ของตลาดโรงงานประกอบรถยนต์ (Original Equipment
  Market : OEM)
  ขึ้นอยู่กับปริมาณการผลิตรถยนต์ของผู้ประกอบธุรกิจยานยนต์ที่มีฐานการผลิตในประเทศไทย

  ตลาด OEM เป็นตลาดที่มีความสำคัญต่อผู้ผลิตยางรถยนต์
  เนื่องจากมีความเชื่อมโยงต่อเนื่องไปยังตลาดทดแทน (Replacement Market)
  เพราะผู้บริโภคมีแนวโน้มที่จะเปลี่ยนยางรถยนต์ที่เป็นชนิดและตราผลิตภัณฑ์เดิมที่ติดมากับรถยนต์

  บทเรียนจากมหาอุทกภัยในปี 2554 ต่อเนื่องต้นปี 2555 ทำให้บริษัทตระหนักดีว่า
  เหตุสุดวิสัยดังกล่าวส่งผลต่อการดำเนินธุรกิจของบริษัทในตลาด OEM ได้
  แต่เนื่องจากบริษัทมีนโยบายและแผนงานในการจัดหายางรถยนต์จากบริษัทในเครือกู๊ดเยียร์ในต่างประเทศทำให้สามารถลดผลกระทบต่อลูกค้าโรงงานประกอบรถยนต์และธุรกิจของบริษัทได้

  ในอดีต
  โรงงานประกอบรถยนต์ญี่ปุ่นมักจะใช้นโยบายการซื้อยางรถยนต์จากผู้ผลิตที่ร่วมทุนกับนักลงทุนสัญชาติญี่ปุ่นเป็นหลัก
  เพราะมีสายสัมพันธ์ทางธุรกิจกันมายาวนาน
  ทำให้ผู้ผลิตยางรถยนต์ที่ไม่ได้ร่วมทุนกับบริษัทที่มีสัญชาติญี่ปุ่นเข้ามามีส่วนแบ่งตลาดในกลุ่มนี้ได้ยาก
  แต่ในปัจจุบันนโยบายการจัดซื้อดังกล่าวเริ่มเปิดกว้างมากขึ้นทำให้บริษัทสามารถมีส่วนอย่างสำคัญในการจำหน่ายยางสู่ตลาดโรงงานประกอบรถยนต์
  แต่อย่างไรก็ตามการจำหน่ายยางรถยนต์ในตลาดนี้
  ถือเป็นการจำหน่ายสินค้าที่มีอัตรากำไรค่อนข้างต่ำ

(2) ตลาดยางรถยนต์ทดแทน (Replacement Market)

  ตลาดยางรถยนต์ทดแทน (Replacement Market)
  เป็นตลาดที่จำหน่ายยางรถยนต์เพื่อนำไปทดแทนยางรถยนต์เก่าที่หมดอายุการใช้งาน

  ความต้องการใช้ยางรถยนต์ในตลาดยางรถยนต์ทดแทน (Replacement Market)
  ขึ้นอยู่กับปริมาณรถยนต์ที่ยังใช้งานอยู่ ซึ่งมีอัตราการเติบโตอย่างต่อเนื่องในแต่ละปี
  โดยเฉพาะโครงการรถคันแรกที่จะเป็นปัจจัยหลักผลักดันให้จำนวนรถยนต์ในตลาดทดแทนเพิ่มขึ้นในอนาคต

  การจำหน่ายยางรถยนต์ในตลาดยางรถยนต์ทดแทน (Replacement Market)
  จะมีอัตรากำไรที่สูงกว่าตลาด OEM ดังนั้นตลาดยางรถยนต์ทดแทนจึงมีภาวะการแข่งขันที่สูงมาก
  นอกจากนี้ด้วยจำนวนผู้ผลิตและจัดจำหน่ายยางรถยนต์ในประเทศไทยที่เพิ่มสูงขึ้น
  ทำให้การแข่งขันเพิ่มสูงตามไปด้วย ทั้งการแข่งขันด้านราคาและการส่งเสริมการขายต่างๆ

  เพื่อเป็นการรักษาฐานลูกค้าและเพิ่มขีดความสามารถในการแข่งขันในตลาดทดแทน
  บริษัทได้ลงทุนเพื่อพัฒนาคุณภาพและนำเสนอผลิตภัณฑ์ใหม่ออกสู่ตลาดอย่างต่อเนื่อง
  การสื่อสารทางการตลาดที่เข้าถึงผู้บริโภคกลุ่มเป้าหมาย พร้อมจัดรายการส่งเสริมการขาย
  หรือร่วมรณรงค์ในโครงการสำคัญๆ ที่เป็นประโยชน์ต่อสังคม อาทิ การขับขี่อย่างปลอดภัย
  และมุ่งสร้างความแตกต่างด้านคุณภาพและบริการหลังการขายที่เหนือกว่า
  พร้อมกับการขยายช่องทางการจัดจำหน่ายเพื่อให้เข้าถึงผู้บริโภคได้มากที่สุด

2.4 ความเสี่ยงจากภัยอุทกภัยที่อาจมีผลกระทบต่อทรัพย์สิน และการดำเนินงานของบริษัท

  จากมหาอุทกภัยในปีที่ผ่านมา บริษัทพบว่า
  บริษัทมีความเสี่ยงจากอุทกภัยซึ่งอาจส่งผลกระทบต่อทรัพย์สิน
  และการดำเนินงานของบริษัทโดยตรง อย่างไรก็ตาม
  บริษัทได้ดำเนินก่อสร้างกำแพงกั้นน้ำโดยรอบโรงงาน
  และได้ทำกรมธรรม์ประกันภัยที่ครอบคลุมความเสียหายต่ออาคาร เครื่องจักร อุปกรณ์
  สินค้าคงคลังและความเสียหายที่เกิดจากการหยุดการดำเนินธุรกิจ
  และบริษัทได้วางมาตรการในการป้องกันและรับมือกับอุทกภัยที่อาจเกิดขึ้นในอนาคต

2.5 ความเสี่ยงด้านการบริหาร

  บริษัท เดอะ กู๊ดเยียร์ไทร์ แอนด์ รับเบอร์ คอมปะนี จำกัด
  ที่จดทะเบียนและตั้งอยู่ในสหรัฐอเมริกา ถือหุ้นของบริษัทจำนวนร้อยละ 66.79
  ของจำนวนหุ้นที่ออกจำหน่าย ดังนั้น บริษัทจึงอยู่ภายใต้การควบคุมของ บริษัท เดอะ
  กู๊ดเยียร์ไทร์แอนด์ รับเบอร์ คอมปะนี จำกัด

  ในการดำเนินกิจการและการบริหารงานของบริษัท บริษัทต้องอาศัยความร่วมมือกับบริษัท เดอะ
  กู๊ดเยียร์ไทร์แอนด์ รับเบอร์ คอมปะนี จำกัด ในด้านเทคโนโลยีในการผลิต
  เทคโนโลยีทางด้านวัตถุดิบ การพัฒนาผลิตภัณฑ์ การจำหน่ายผลิตภัณฑ์
  เทคโนโลยีสารสนเทศและการบริหารงาน
  การพึ่งพานั้นบริษัทมีความเสี่ยงในดำเนินธุรกิจอย่างต่อเนื่องถ้าหากมีการเปลี่ยนแปลงในผู้ถือหุ้นหลักของบริษัท